**Două mere**

*Ina M.*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Două mere într-un coș

Unul galben, unul roș'

Se-ntreceau în laude,

Poate careva le-aude!

“-Eu am tenu'-mbujorat,

Soarele cel lăudat

Mângâiere-ntreaga vară

Mi-a dat pentru ast' comoară!”

“-Tu crezi că nu am primit,

De cu zori la asfințit,

Raze calde? A fost darnic

Soarele ce nu-i fățarnic! “

“-Da, da, cum să nu, surato...

Pielea ta a sărutat-o

Ploaia, vântul, mii de nori,

De-aia n-ai 'n obraji bujori!”

“-Ca să ne urmăm destinul,

Cu savoarea și parfumul,

Pielea netedă și forma,

Culorii îi facem seama!”

Merele –ar mai fi spus multe,

Argumente-aducând sute

În disputa frumuseții...

Dar văzându-le, băieții

Care se jucau prin casă

S-au apropiat de masă

Și cu pofta cea mai mare

Le-au mâncat fără suflare!

Tâlcul acestei povești

Este, dacă nu-l ghicești,

Că avem un scop cu toții

Și plătim tributul vieții

De-a fi unici cât trăim,

Având același destin!